168603 – 21032024 – La inițiativa președintelui interimar al Camerei Deputaților, Alfred-Robert Simonis, Biroul permanent al Camerei Deputaților a aprobat alocarea unui spațiu din Palatul Parlamentului pentru constituirea unei capele ortodoxe.
Demersul se alătură celorlalte evenimente care pregătesc Anul Centenar al Patriarhiei Române și reprezintă expresia legăturii apropiate a parlamentarilor cu ortodoxia românească. Lăcașul de cult urmează să fie un spațiu de rugăciune, reculegere și celebrare a slujbelor religioase pentru cei care își desfășoară activitatea în Palatul Parlamentului.
Preafericitul Părinte Daniel, Patriarhul Bisericii Ortodoxe Române, va oficia ceremonia de sfințire a capelei luni, 25 martie, începând cu ora 17.00. Aceasta este situată la nivel P, zona intrării oficiale C1 și va purta hramul Sfântul Apostol Andrei, Ocrotitorul României.
După sfințirea capelei, vor susține alocuțiuni Preafericitul Părinte Daniel, Patriarhul Bisericii Ortodoxe Române, prim-ministrul României, Marcel Ciolacu, președintele Senatului, Nicolae-Ionel Ciucă, și președintele interimar al Camerei Deputaților, Alfred-Robert Simonis.
Sunt invitați să participe la eveniment membrii Guvernului României, parlamentari, precum și conducători ai unor instituții centrale și ai cultelor religioase.
Capela se va afla sub jurisdicția canonică și administrativă a Arhiepiscopiei Bucureștilor.